Hlina, Alojz, poslanec NR SR (2014-10-22):
Vážená pani predsedajúca, vážený pán minister, vážené kolegyne, kolegovia, dovoľte uviesť, budem sa snažiť byť krátky, lebo dneska toho máte dosť, aby sme to stihli. Len takú poznámku na úvod, že pri, včera pri horalkovom zákone to tu vyzeralo, jak keby sme, ja neviem, zachraňovali svet. Viete, to asi sa ľahšie naštuduje, že ktorá potravina je dobrá a ktorá nie, o „čokuládkach“, o polievke sme tu včera celý deň. To je inak také paradoxné – aj pre ľudí poviem –, že keď prídu psy, tak dva dni diskutujeme o psoch a o horalkách sme včera celý deň, to bol tvrdý fight. A dneska, keď idú ťažké zákony, tak vidíte, že tu nejak až zľahla zem, že. Komu by sa to chcelo študovať? Pravdou je, že sú to náročné zákony, ťažko sa do toho dostane. Aj ja priznávam, že som si niektoré veci, čiže nebudem až tak... Alebo však koniec koncov, ja som poľnohospodár, len skúsim tú esenciu z toho vytiahnuť a povedať hlavne pre ľudí, že na čo by si mali dávať pozor. Na veľa, na veľa dlhov, ťažko, ale rodí sa, hej, rodí sa niečo, čo by mohlo pomôcť, čo treba v dnešnej mizérii oceniť, že aspoň. Hej, lebo však teoreticky sme mohli byť aj bez toho. Čiže nedá mi, aby som nevytkol „rýchlosť“, ale teším sa, že sa niečo, niečo ide diať. Ale teraz, aby ľudia vedeli, že čo vlastne sa ide diať, aby, zjednodušene to skúsim povedať. Idú pozrieť, kto všetko poskytuje úvery ľuďom a tvári sa pomaly jak banka, a niektorí z tých, čo ani nie sú bankou, ani ničím, to sú všelijakí suplikanti a podvodníci, majú peňazí pomaly viacej vonku ako banka. No však nebol by to zákon, keby nemal svoje úskalia, a teraz chcem na to upozorniť, že tento zákon hovorí o dohľade v tejto, v tejto polohe, ako je tu teraz. Dohľadanými subjektmi sú niektoré, nechcem tu ľudí zaťažovať tými ustanoveniami a, a áčkom a neviem čím. V zásade dátumom účinnosti sa sprísni dohľad od 1. 1. 2015 iba pre banky a poisťovne, zaisťovne, proste tie, čo podnikajú, ak to teda dobre hovorím, na základe bankovej licencie. Až v druhom kole pôjde Pohotovosť, to je smerácka nebankovka, prepáčte, už to tak vyzerá, že je, takže sa hrdo k nej hláste. Firma Pohotovosť, ja žasnem, že v čom je čaro Pohotovosti pre SMER a že má také krytie. Tak firma Pohotovosť má ešte stále time out, stále ešte môže robiť paseku, ale to chcem povedať, tu sme za veľkej slávy prijímali, tu pomaly slávobrány robili, niektorí sa tu pasovali jak herkulovia, jak, jak to všetko vybavili. Tak vám poviem výsledok. Predvčerom bol živnostník v Pohotovosti, špeciálne šiel do Pohotovosti v montérkach a povedal príbeh, ktorý je bežný tuná v tejto krajine, že mu nezaplatili – však neplatia, vaši neplatia, Váhostav neplatí a napriek tomu búra rímske pamiatky –, že potrebuje si požičať 1 000 eur. Povedali, áno, v poriadku, neni problém, dali mu ten papierik. Ten papierik máme, všetko máme a dali mu tam nástrel tej finančnej pomoci, ktorý v zásade hovorí, že keď si tých 1 000 eur požičia, tak keď to chce vrátiť do 2 mesiacov, tak musí vrátiť 1 300 eur, keby to chcel vrátiť, čo si teda pamätám, do 12 mesiacov musí vrátiť 1 950 eur. Už jak som teda avizoval, aj ako poľnohospodár viem, že to sú úroky rádovo niekde inde, jak tu ste za veľkej slávy prijímali. A keď sa pýtal, že čo keby sa náhodou omeškal, tak mu bolo povedané: „To nech vás ani nenapadne!“ Čiže, vážení, toto máte stav po prijatí vášho protiúžerníckeho balíčka (povedané so smiechom), to sú funkčné, existujúce spred včera, pobočka na Miletičovej, firma Pohotovosť, smerácka to nebankovka. Čiže takýmto spôsobom podniká, stále podniká, teší sa dôvere, teší sa ochrane, tam komando od Kaliňáka nenabehlo, nič sa neudialo, nič, máme úžeru, máme v občianskoprávnom kódexe, sme ju tam naveľa, naveľa dostali. Niekto, biedak si v montérkach príde požičať 1 000 eur, povedia mu za dva mesiace musí vrátiť 1 300, to je 15 % mesačne, to neni per annum, 15 % mesačne, to je 180 % ročne, per annum. Čiže to mi povedzte, kde je tá, tá deklarovaná maximálna ročná miera percentuálnych, a to ešte neboli zahrnuté v tom poplatky, keby sa náhodou omeškal. To bolo povedané, že nech vás to ani nenapadne. Čiže takto si tu stále podnikáme a tá istá skupina, tá istá skupina, ktorá sa teší tej veľkej dôvere, dokonca to už celé tak zosieťovala cez úžerníkov, že ešte už až začína čerpať dotácie na svoju činnosť od štátu, lebo štát pochopil, že je toho tak veľa, že tým biedakom musí pomôcť vo forme rôznych dotácií. Chcem veriť tomu, že sa to zlepší, avšak pre Pohotovosť sa to zlepší, ak sa to zlepší pre ľudí, ktorí sú klientmi Pohotovosti alebo potenciálnymi až od 1. 8., lebo z povedaného, čo som, mi teraz bolo doplnené, na to, aby sa dohliadanými subjektmi stala trebárs aj Pohotovosť, musí sem prísť ešte jedna novela zákona 129 o spotrebiteľských úveroch, tam má tiež určitú časovú postupnosť. Od 1. apríla nastanú účinky tej zmeny. Pohotovosť sa bude musieť prihlásiť o licenciu do konca mája a do konca augusta Pohotovosti, samozrejme, bude udelená licencia. Lebo však komu inému, ak nie Pohotovosti. Keby všetky nebankovky krachli, tak Pohotovosť zostane, čiže až do konca augusta je nebankovka, Pohotovosť môže robiť to, čo s ľuďmi robí v tejto krajine, a má, požíva plnú ochranu, nikto sa jej ani nedotkne. Kľúčovým momentom bude, že čo sa stane, teda keď sa stane už aj slávna Pohotovosť dohliadaným subjektom, tak tam už treba apelovať na všetkých možných, kto tam bude, kto tam nebude, aby to dohľadali v zmysle toho, že ak tu niečo platí, tak nech to platí aj pre Pohotovosť. To by bolo akože, myslím, že by si to ľudia, ale aj rímske, viete, celá Európa je postavená na kresťansko-židovskej tradícii, hej, aj na rímskom zákonodarstve, na rímskej tradícii. Nuž ale aký my máme vzťah k rímskej tradícii, keď ten, tú rímsku tradíciu, pán minister, to vám poviem, to by ste neverili, čo váš kolega robí. Tu našli obrovské vykopávky, Tutanchamón strednej Európy na Hradnom kopci, Paška to leje do betónu a búra. Takže viete, to je tiež výrazom, výrazom toho nášho vzťahu k tej rímskej tradícii, keď inde by okolo toho spravili múzeum, samozrejme, a zarobili by, to by som vám odporúčal. Ja vám ten výpočet dám, že koľko sa dá zarobiť na rímskych vykopávkach, keby ste len 1 euro od návštevníka vypýtali, tak sa vám vrátia celé náklady na prevádzku Hradu, ale to netreba, lebo treba urobiť garáže. Garáže ináč, mimochodom, milujú všetci tí, lebo do garáže pod zem nevidíš, to boli aj tí povestní, čo Gabčíkovo robili, že potom sa, že koľko sa nalialo, lebo tam to už nikto nikdy nezmeria. Preto sú obľúbené garáže. Keď postavíte múzeum alebo archeopark, tak tam sa dosť ťažko šáli, ako sa hovorí, hej, lepšie sa šáli v podzemných garážach. Čiže ťažko my budeme stavať, keď máme taký vzťah k tejto rímskej tradícii, no však to je už zase iná rovina. Čiže budeme, samozrejme, zvedaví, už keď to teda, raz to bude, hej, raz to bude, že to padne aj na Pohotovosť, a že čo sa stane, že či budú dohliadať, a to chcem ľuďom povedať. Postupnosť. Ak môžete, prosím vás, v zásade stále si nepožičiavajte, ak môžete, tak vydržte. Po Novom roku – a to chcem odporučiť a prípadne aj ľudí vyzvať, tak jako my 2. 1., to je v piatok, budúceho roku – budeme stáť s mladými poľnohospodármi pred SPF-kou, lebo pán Jahnátek doniesol program, ako sa mladí ľudia dostanú k pôde. Budú stáť mladí ľudia pred pozemkových fondom, budú chcieť tú pôdu. Som zvedavý, ak dôjde k tým proklamovaným sľubom, tak toho istého 2. 1., pre potreby, pán minister, pre potreby tohto zákona, toho istého, 2. 1., to znamená deň po tom, ako je účinnosť tohto zákona, by mali z NBS-ky nabehnúť ľudia do Ferratum bank. Ja neviem, narýchlo keď si spomeniem, Ferratum bank sa to bude týkať už od Nového roku. A mali by tam nabehnúť, mali by ich zavrieť podľa mňa, nie, teda ich nie, ale tú pobočku. Minimálne by mali dostať pokutu, aby nepáchali to, čo tým ľuďom našim robia. Ja si narýchlo spomeniem ten Ferratum, ale tých je asi viac, ktorí už budú po Novom roku dohliadaní, a má to význam, preto to má význam, aj to treba ľuďom povedať, že všetky účinnosti tohto nového zákona nebudú mať vplyv na konania alebo zmluvné vzťahy, ktoré prebehli do toho času, hej. Čiže tam už vám Pánboh pomáhaj, ale od Nového roku tým, že trebárs, modelujme tú situáciu, nabehnú z NBS-ky do Ferratum banky, jasné, že im musia navaliť takú pokutu, že budú z toho zelení, musia vydať rozhodnutie a každý, kto by si potom zobral od nich tú pôžičku, a oni by napriek tomu mali tú nekalú podmienku, lebo to môže byť pre vás trošku, vám to môže, ľudia, pomôcť, tak to rozhodnutie, lebo to by malo verejné, malo by to mať v nejakých registroch. To rozhodnutie tej NBS-ky, že teda uplatňovali nekalú podmienku, že proste porušovali nejaký zákon, bude pomocným vodítkom pri potenciálnom vašom občianskoprávnom konaní, resp. zjednodušene pri súde. Tam by vám to malo pomôcť. A už verím, že ak súd prijme ako autoritu NBS, že neprijme ako autoritu ľudí trebárs v tom ďalšom rade – po auguste – ľudí od Pohotovosti, i keď tí majú chápadlá všade. Čiže v tom vecnom vyjadrení, že naozaj, že pre ľudí, že čo by ľuďom malo v tom pomôcť, tak toto by malo pomôcť. Druhého by mali nabehnúť do všetkých dohliadaných subjektov typu Ferratum bank a po prijatí účinnosti toho 129 a absolvovania licencovania a neviem čoho všetkého na konci augusta, vidíte, to je skoro rok. Ten rok, za ten rok sa tu napáchajú hrdelné veci, hej, tak ale potom prijatím účinnosti a absolvovaním všetkých tých licenčných konaní, tam by ste mali na tú chvíľu možno zobrať nejakých na dohodu, teda NBS-ka by mala zobrať na dohodu, aby to všetko stihli. Lebo aj vy ste, myslím, deklarovali, že tretina z nich zostane, z tých nebankových subjektov. Ja si myslím, že by nemala zostať ani desatina, ale nevadí. Však asi prejde tým licenčným konaním, som zvedavý, naozaj bude zaujímavé sledovať, že kto prejde tým licencovaním tých nebankoviek. Nuž keby ich zostalo 70, keby do každej pošlete dvoch, tak, ak do konca augusta, tak 1. septembra je štátny sviatok, to budeme tu pred zatvorenými dverami zase, lebo Paška vám zase zavrie dvere alebo možno otvorí, idú voľby, nikto nevie, čiže tam bude voľno, ale 2. septembra, ak to neni víkend, by malo 140 ľudí, nech sú aj na dohodu, na brigádnickú, nabehnú do týchto nebankoviek a urobiť to, čo sme mali urobiť dávno. To je našou psou povinnosťou. Mali by tam všetci nabehnúť, všetko by mali skontrolovať, vypísať pokutu tak, že by boli zelení, a aby to bolo vodítko pre tých ľudí, ktorí, žiaľ, a kopu ich je, sú odkázaní na to, že tam u nich pristanú a budú si žiadať o úver. Vtedy to bude mať zmysel, vtedy toto celé malo zmysel. Čo sa týka toho licencovania, tam som naozaj zvedavý a to s tým skončím, viete, šumy sú šumy, a teda ja na šumy moc nedám, ale nehovorím, že nikto nič netreba zaoberať. Čo by jeden nechcel, tak sa hovorí, že pán guvernér NBS-ky je tam už dlho a nebude tam tak dlho ako pán Jasovský a niekto ho musí nahradiť. Prosím vás pekne, kto môžete, pomôžte, aby ste naozaj nevrazili dýku do srdca priamo, priamo do prednej predsiene ľuďom tejto krajiny, aby ste im dokázali, že kto tu vládne, že guvernérom banky bude pán Burian, lebo o tom sa teda hovorí. A on si pod kontrolu to licencovanie zoberie v zmysle najlepších tradícií firmy Pohotovosť. Takže to chcem naozaj apelovať, na koho to má zmysel v tejto poloprázdnej sále, že verím, že v tejto krajine sa nájde aj niekto iný, kto by mohol robiť guvernéra banky, a nemusí to byť predstaviteľ tejto úžernícko-exekútorskej kliky. Ďakujem veľmi pekne.